題單丙文畫像
作者：徐照
朝代：宋

paragraphs: 幾年無字學，宋代出王鍾。
鈎鎖全遺力，錐沙不露鋒。
神明還舊觀，時輩獲稀逢。
點曳連煙霧，崩騰動鳳龍。
勢成期險峻，意造絕纖穠。
八法因知永，三分可問蹤。
豐多尋聖病，求務廢眠饔。
若匪蒙提耳，終難免擊胸。
道玄令自悟，恩大報無從。
新硯傳沅石，寒煤掃嶽松。
缺碑年號在，古器土泥重。
注分元非淺，舒情似獨隆。
租人脂曉轄，離館聽秋蛩。
賈島銅爲像，平原繡作容。
簡編流越海，魂夢歷蠻峰。
先喜趨朝日，應須領戟僮。